b"\n_START_ARTICLE_\n\xc3\x89dith Cresson\n_START_SECTION_\nBiografia\n_START_PARAGRAPH_\nVa n\xc3\xa9ixer el 27 de gener de 1934 a la ciutat de Boulogne-Billancourt, poblaci\xc3\xb3 situada al departament dels Alts del Sena i a la regi\xc3\xb3 de l'Illa de Fran\xc3\xa7a, membre d'una fam\xc3\xadlia burgesa. Va estudiar demografia a La Sorbona de Par\xc3\xads.\n_START_SECTION_\nActivitat pol\xc3\xadtica\n_START_PARAGRAPH_\nPol\xc3\xadticament propera al socialista Fran\xc3\xa7ois Mitterrand, el 1974 ocup\xc3\xa0 el secretariat del partit per als afers juvenils i el 1975 va esdevenir membre del comit\xc3\xa8 director del Partit Socialista (PS), c\xc3\xa0rrec que va ocupar fins al 1990.\n_START_SECTION_\nPol\xc3\xadtica local\n_START_PARAGRAPH_\nEl 1977 fou escollida alcaldessa de la poblaci\xc3\xb3 de Thur\xc3\xa9, poblaci\xc3\xb3 situada al departament de Viena, c\xc3\xa0rrec que va ocupar fins al 1983. Nomenada Consellera General d'aquest departament entre 1882 i 1998, l'any 1983 fou escollida alcadessa de Ch\xc3\xa2tellerault, c\xc3\xa0rrec que exerc\xc3\xad fins al 1997.\n_START_SECTION_\nPol\xc3\xadtica nacional\n_START_PARAGRAPH_\nEn la formaci\xc3\xb3 de govern per part del Primer Ministre Pierre Mauroy el maig de 1981 fou nomenada Ministra d'Agricultura, c\xc3\xa0rrec que exerc\xc3\xad fins al mar\xc3\xa7 de 1983. A partir d'aquesta data, en el tercer govern de Mauroy, fou nomenada Ministra de Comer\xc3\xa7 Exterior i Turisme, exercint les seves funcions entre mar\xc3\xa7 de 1983 i juliol de 1984. En la formaci\xc3\xb3 d'un nou govern, encap\xc3\xa7alat per Laurent Fabius fou nomenada Ministra de d'Ind\xc3\xbastria, mantenint aix\xc3\xad mateix la cartera de Comer\xc3\xa7 Exterior, c\xc3\xa0rrecs que exerc\xc3\xad fins al mar\xc3\xa7 de 1986._NEWLINE_En la formaci\xc3\xb3 del govern encap\xc3\xa7alat per Michel Rocard el juny de 1988 fou nomenada Ministra d'Afers Europeus, c\xc3\xa0rrec que exerc\xc3\xad fins a l'octubre de 1990. Despr\xc3\xa9s de la caiguda del govern de Rocard, el president de Fran\xc3\xa7a Fran\xc3\xa7ois Mitterrand la nomen\xc3\xa0 el maig de 1991 Primera Ministra de Fran\xc3\xa7a. El juliol del mateix any present\xc3\xa0 un pla per a frenar la immigraci\xc3\xb3 clandestina a Fran\xc3\xa7a i, sota la constant pressi\xc3\xb3 del fenomen de l'ultradret\xc3\xa0 Jean-Marie Le Pen, volgu\xc3\xa9 unir els esfor\xc3\xa7os de tots els socialistes francesos. Fou rellevada finalment del c\xc3\xa0rrec per Mitterrand l'abril de 1992 despr\xc3\xa9s de la desfeta socialista en les eleccions regionals del mar\xc3\xa7 del 1992.\n_START_SECTION_\nPol\xc3\xadtica europea\n_START_PARAGRAPH_\nL'any 1979 fou escollida eurodiputada al Parlament Europeu en les eleccions europees d'aquell any, mantenint el seu esc\xc3\xb3 fins al 1981, moment en el qual entr\xc3\xa0 a formar part del govern de Fran\xc3\xa7a com a ministra._NEWLINE_El gener de 1995 fou nomenada Comiss\xc3\xa0ria Europea de Recerca, Ci\xc3\xa8ncia i Tecnologia en la Comissi\xc3\xb3 Santer. Ocup\xc3\xa0 el c\xc3\xa0rrec fins al setembre de 1999, despr\xc3\xa9s de la dimissi\xc3\xb3 col\xc2\xb7lectiva de la Comissi\xc3\xb3 Europea dirigida per Jacques Santer, com a conseq\xc3\xbc\xc3\xa8ncia d'una investigaci\xc3\xb3 que denunciava els casos de mala gesti\xc3\xb3 i nepotisme, dels quals fou especialment acusada i pels quals l'any 2000 li fou llevada la immunitat parlament\xc3\xa0ria. Per aquesta imputaci\xc3\xb3 fou jutjada pel Tribunal de Just\xc3\xadcia de les Comunitats Europees el 2006 que la sentenci\xc3\xa0 a una condemna simb\xc3\xb2lica."